Document ID: 32012D0806

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2012
για την τροποποίηση της απόφασης 2007/767/ΕΚ σχετικά με παρέκκλιση από τους κανόνες καταγωγής που καθορίζονται στην απόφαση 2001/822/ΕΚ του Συμβουλίου, όσον αφορά ορισμένα προϊόντα αλιείας που εισάγονται από τις νήσους Φάλκλαντ
[κοινοποιηθείσα υπό τον αριθμό C(2012) 9408]
(2012/806/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα («Overseas association») (1), και ιδίως το παράρτημα III άρθρο 37,
Εκτιμώντας τα ακόλουθα:
(1)
Στις 15 Νοεμβρίου 2007, η Επιτροπή εξέδωσε την απόφαση 2007/767/ΕΚ (2) για τη θέσπιση παρέκκλισης από τον ορισμό της έννοιας «καταγόμενα προϊόντα» προκειμένου να ληφθεί υπόψη η ειδική περίπτωση των νήσων Φάλκλαντ όσον αφορά τα διάφορα είδη κατεψυγμένων ψαριών της κλάσης ΣΟ 0303, τα διάφορα είδη κατεψυγμένων φιλέτων ψαριών της κλάσης ΣΟ 0304 και κατεψυγμένων καλαμαριών Loligo και κατεψυγμένων καλαμαριών Illex της κλάσης ΣΟ 0307. Η ισχύς της εν λόγω παρέκκλισης έληξε στις 30 Νοεμβρίου 2012.
(2)
Στις 12 Οκτωβρίου 2012 οι νήσοι Φάλκλαντ ζήτησαν νέα παρέκκλιση από τους κανόνες καταγωγής που καθορίζονται στο παράρτημα III της απόφασης 2001/822/ΕΚ για το διάστημα από την 1η Δεκεμβρίου 2012 μέχρι την έκδοση της νέας απόφασης Υπερπόντιας Σύνδεσης. Η αίτηση αυτή αφορά συνολική ποσότητα 8 750 τόνων κατεψυγμένων ψαριών της κλάσης ΣΟ 0303, 1 683 τόνων κατεψυγμένων φιλέτων ψαριών της κλάσης ΣΟ 0304, 29 400 τόνων κατεψυγμένων καλαμαριών Loligo και 15 500 τόνων κατεψυγμένων καλαμαριών Illex της κλάσης ΣΟ 0307.
(3)
Οι νήσοι Φάλκλαντ στήριξαν την αίτησή τους στο γεγονός ότι οι περιορισμοί της εγχώριας αγοράς εργασίας και οι ελλείψεις ειδικευμένου προσωπικού περιορίζουν τη δυνατότητα πρόσληψης πληρώματος των πλοίων από τις νήσους Φάλκλαντ. Το γεγονός ότι τα πληρώματα από τις ΥΧΕ, την Κοινότητα ή τα κράτη ΑΚΕ δεν διαθέτουν επί του παρόντος όλη την εμπειρογνωμοσύνη που απαιτείται γι’ αυτού του είδους την αλιεία οφείλεται ειδικότερα στην ιδιαίτερη γεωγραφική θέση των νήσων Φάλκλαντ.
(4)
Είναι σκόπιμο να χορηγηθεί παρέκκλιση από τους κανόνες καταγωγής που καθορίζονται στο παράρτημα III της απόφασης 2001/822/ΕΚ για τα προϊόντα που υπάγονται στις κλάσεις ΣΟ 0303 και 0304, τα καλαμάρια Loligo του κωδικού ΣΟ 0307 49 35 και τα καλαμάρια Illex του κωδικού ΣΟ 0307 99 11. Η παρέκκλιση αυτή αιτιολογείται βάσει του άρθρου 37 παράγραφος 1 του εν λόγω παραρτήματος, ιδίως σε ό,τι αφορά την ανάπτυξη της ήδη υπάρχουσας τοπικής βιομηχανίας.
(5)
Είναι απαραίτητο να διασφαλισθεί η συνέχεια των εισαγωγών από τις νήσους Φάλκλαντ στην Ένωση. Η απόφαση 2007/767/ΕΚ θα πρέπει, συνεπώς, να παραταθεί με ισχύ από την 1η Δεκεμβρίου 2012 μέχρι την έναρξη ισχύος της νέας απόφασης Υπερπόντιας Σύνδεσης, η οποία προβλέπεται για την 1η Ιανουαρίου 2014.
(6)
Κατά συνέπεια, η απόφαση 2007/767/ΕΚ θα πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2007/767/ΕΚ τροποποιείται ως εξής:
1)
Στο άρθρο 2, η πρώτη παράγραφος αντικαθίσταται από το ακόλουθο κείμενο:
«Η παρέκκλιση που προβλέπεται στο άρθρο 1 εφαρμόζεται στα ψάρια που αλιεύονται στην ανοικτή θάλασσα από σκάφη ή πλοία-εργοστάσια και στις ετήσιες ποσότητες που προβλέπονται στο παράρτημα της παρούσας απόφασης, οι οποίες εισάγονται στην Κοινότητα από τις νήσους Φάλκλαντ από την 1η Δεκεμβρίου 2007 έως τις 31 Δεκεμβρίου 2013.».
2)
Το άρθρο 6 αντικαθίσταται από το ακόλουθο κείμενο:
«Άρθρο 6
Η παρούσα απόφαση εφαρμόζεται από την 1η Δεκεμβρίου 2007 έως τις 31 Δεκεμβρίου 2013.».
3)
Το παράρτημα αντικαθίσταται από το κείμενο που παρατίθεται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 2012.

Labels: 17
3
6
18
15